
Kéthetes manuálterápia és gyógytorna program hatékonysága a nyaki radiculopathia okozta gyöki tünetek kezelésében

A nyaki radiculopathia egy neurológiás állapot, ami az ideg kompressziója következtében, kisugárzó, szenzoros tüneteket produkál a felső végtag szintjén. Az általunk megvizsgált szakirodalom még nem talált tökéletes kezelési stratégiát erre a problémára. Egyes tanulmányok igazolják, mások cáfolják a manuálterápiás kezelési módszer hatékonyságát, viszont egységesen kimondják a multimodális kezelési eljárás eredményességét. Jelen kutatásunkban alkalmazott megbízható mérési módszerek, valamint az általunk végrehajtott gyógytornával kiegészített mobilizáció segítségével próbáltuk a nyaki radiculopathia gyöki tüneteinek egy hatékony kezelési alternatíváját igazolni. A mobilizációnk (SMWAM unilaterális SNAG) alapjául szolgált a Mulligan koncepció által alkalmazott módszer. A méréseknél külön rögzítettük a mobilizáció és a multimodális kezelés hatékonyságát. Jelen tanulmányban azt találtuk, hogy a SMWAM unilaterális SNAG egy biztonságos és hatékony manuálterápiás technika a nyaki radiculopathia okozta gyöki tünetek kezelésében. SMWAM unilaterális SNAG mobilizáció szignifikáns (p<0,05) és azonnali hatást mutatott motoros-szenzoros rostok szintjén a 75-85 éves nőknél, csökkentve a nyaki fájdalmat, a kisugárzó tüneteket, a neuropathiás fájdalmat. Az előbbiek eredményeképp az erősödő szorítóerő a kéz funkciók javulását okozta.



